Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Iisraeli juhtkond teatas piirangute jõustamise karmistamisest
avalikus sfääris
seoses koroonanakkuse taasilmnemisega juudiriigis.
Raportite teatel viibib Iisraeli oodatud Läänekalda annekteerimisplaan
lahkmeele tõttu Jeruusalemma poliitilises juhtkonnas.
Eile maandus Tel Avivi lennuväljal Araabia Ühendemiraatide lennuk
meditsiinivarustusega palestiinlastele koroonaviirusega võitlemiseks.
Jeruusalemma juhtkond on hõivatud koroonaviiruse uute puhangutega.
Kuigi kinnitatud juhtumite kasvu trend
pole veel jõudnud nn esimese laine tasemele Iisraelis,
teeb koroonanakkuse levikuga võitlev Jeruusalemma erikabinet kõik,
et ärgitada rahvast loobuma lõdvast suhtumisest käitumise osas,
eriti avalikus sfääris.
Pärast Netanyahu juhitud kriisiistungit Iisraeli tippametnikega,
otsustati volitada korrakaitseorganeid tagama, et rahvas järgib
valitsuse kehtestatud nõudeid seoses maskide kandmise,
kogunemiste, ettevõtete ja ärikeskuste standarditega
ning et kinnitatud nakkuskandjad ja nendega kontaktis olnud isikud
karantiinis püsiksid.
Riiklikul mälestustseremoonial Altalena afääri hukkunute auks
õhutas peaminister iisraellasi kollektiivsele vastutustundele.
Ta rõhutas, et kui rahvas ei käitu vastutustundlikult,
kehtestatakse avalikus sektoris lisameetmed.
Kontrastina drastilistele meetmetele nn esimese laine ajal,
kuhu kuulus üleriigiline liikumiskeeld,
vihjas peaminister, et Jeruusalemm jätkab ulatuslikke jõupingutusi
Iisraeli majanduse avamiseks.
Keset globaalset kriisi rõhutasin korduvalt,
et võitlus viirusega nõuab kollektiivset vastutustunnet,
usaldust ja vendlust.
Sõltume endiselt sellest vastutusest,
sest pandeemia on siin ja tõstab taas pead.
See nõuab, et järgiksime kõik terviseministeeriumi juhiseid,
nagu täna siingi teeme,
ja võimalik, et peame varsti uusi samme tegema lisaks neile,
mida teeme majanduse avamiseks, rahva tagasi tööle saatmiseks
ja füüsilisest isikust ettevõtjate aitamiseks.
Netanyahu toonitas ka vajadust rahvusliku ühtsuse järele,
kuna valitsus on silmitsi mitmete väljakutsetega,
sealhulgas kõiges, mis puudutab püüdlust kehtestada suveräänsus
osal Läänekaldast.
Väljakutsed, millega silmitsi oleme
kaitse, majanduse ja tervise, koroona tagajärgede taastamise,
Iisraeli seaduste kehtestamise osas oma sünnimaal Juudas ja Samaarias,
nõuavad koos seismist nii palju kui võimalik.
Netanyahu viimane märkus oli ilmselt suunatud
alternatiivpeaministrile ja kaitseministrile Benny Gantzile.
On ilmnenud, et pühapäeval toimus kahe juhi vahel kohtumine,
kus viibisid ka USA Iisraeli suursaadik David Friedman,
välisminister Gabi Ashkenazi ja parlamendi spiiker Yariv Levin.
Vähese, kohtumisest lekkinud info järgi pole USA see,
kes Iisraeli annekteerimispüüdlusi takistab.
Üks vanemametnik selgitas, et USA positsiooni parameetrid
kõiges annekteerimist puudutavas tehti Iisraelile selgeks kohe,
kui president Trump oma rahuvisiooni avaldas.
Kuid hetkel takistavad plaani elluviimist Iisraeli sisevastuolud.
Anonüümseks jääda soovinud ametniku sõnul on Netanyahu valmis
mainitud territooriumeid maksimaalses ulatuses annekteerima,
kuid Gantz tahab ettevaatlikumalt edeneda.
Viimase ilmne vastuseis puudutab muret annekteerimise tagajärgede üle
seoses strateegiliselt tähtsate suhetega Jordaania kuningriigiga,
mis Iisraeli kaitseaparatuuri kinnitusel
on juudiriigi riikliku julgeoleku huvide aspektist ülioluline.
Nende diplomaatiliste murede tõttu
püüab Gantz ilmselt läbi suruda osalist annekteerimist,
mis hõlmaks Iisraeli seaduse kehtestamist
suuremates asundusblokkides Juudas ja Samaarias,
ja jätaks välja Jordani oru.
Iisraeli peaministri ja alternatiivpeaministri bürood
ei kinnitanud ega eitanud raportit.
Läänekaldal Ramallah's hoiatas palestiinlaste peaminister Iisraeli
tõsiste tagajärgede eest,
kui viimane otsustab ühepoolselt kehtestada suveräänsuse maadel,
mida palestiinlased omale tahavad.
Sõnavõtus rahvusvahelisele pressile
toonitas Mohammad Shtayyeh Ramallah' esmast prioriteeti
võitlusponnistustes Iisraeli võimaliku meetme vastu.
Meie esmane siht on mitte lasta Iisraelil annekteerida.
See on meie lähim eesmärk tänase ja 1. juuli vahel.
Kõik meie jõupingutused on suunatud sellele.
Lisaks rõhutas ta,
et Iisraeli annekteerimine "mõrvaks" kõik rahu võimalused
ja hävitaks palestiinlaste, regionaalse ja rahvusvahelise konsensuse
kahe riigi lahenduse suhtes.
Seetõttu peab Iisrael tema sõnul tundma rahvusvahelise surve tuld.
Loodame, et Iisrael ei pääse mõrvast puhtalt.
Loodame, et Iisrael ei jätka
rahvusvahelisest õigusest kõrgemal olemist.
Loodame, et Iisrael saab tunda
rahvusvahelise surve kuumust.
Kuigi Shtayyeh eitas võimalust,
et Iisraeli potentsiaalsele meetmele reageeritakse vägivaldselt,
kuna kaos tühistaks palestiinlaste legitiimsuse,
toonitas ta, et rahvusvaheline üldsus peab reageerima
mis tahes Iisraeli annekteerimisele ja tunnustama Palestiina riiki.
Me ei luba asjadel
mitte mingil juhul kaosesse vajuda,
ja seepärast arvan,
et annekteerimise ja Iisraeli meetmete rahvusvahelise hukkamõistuga
kaasneb samas ka toetus Palestiinale.
Araabia Ühendemiraatide lennuk
maandus eile Tel Avivi lennuväljal,
meditsiinivarustusega palestiinlastele koroonaviirusega võitlemiseks.
Iisraeli Välisministeeriumi teatel,
kes koordineeris lennuki saabumist Araabia lahe emiirkonnaga,
kel pole juudiriigiga diplomaatilisi suhteid,
edastati abi Gazasse ja Läänekaldale
ÜRO ja ühe Iisraeli Kaitseministeeriumi üksuse abiga.
Vastuseks pahandas palestiinlaste juhtkond,
et Abu Dhabi ei koordineerinud varustuse saabumist Ramallah'ga.
Kui PO AÜE eelmise humanitaarabi koordineerimise puudumise
ja araabiamaailma Iisraelile lähenemise tõttu otse tagasi lükkas,
siis pole selge, kas palestiinlased abi seekord ametlikult vastu võtavad
või sellest loobuvad.
Vastuseks toonitas üks kõrge Abu Dhabi ametnik,
et AÜE ei lase palestiinlaste vihal end häirida ja ütles,
et võitlus koroonaviirusega
peab ideoloogilistest eriarvamustest kõrgemal olema.
Lisaks tunnistas ametnik, et otsus lasta AÜE lennukil
maanduda Ben Gurioni lennuväljal oma ametliku logo all
oli selge sõnum palestiinlastele ja ülejäänud araabiamaailmale.
Aitäh vaatamast!
TV7 globaalse palvealgatuse osana
õhutan teid palvetama koos meiega täna rahu ja päästet Pakistanile.
Paluge jätkuvalt ka rahu ja päästet Jeruusalemmale ja Iisraelile
ja kõigi eest, keda koroonaviirus maailmas puudutanud on.
Olen Jonathan Hessen. Kena õhtut! Kohtumiseni homme!
Tõlge: Monika Jaaguri